pythainlp/thaigov-v2-corpus-22032023 huggingface dataset:
วันศุกร์ที่ 30 กันยายน 2565
ดีอีเอส หนุน สกมช. เร่งเครื่องพัฒนาบุคลากรด้านไซเบอร์ซีเคียวริตี้
ดีอีเอส หนุน สกมช. เร่งเครื่องพัฒนาบุคลากรด้านไซเบอร์ซีเคียวริตี้
เมื่อวันที่ 28 กันยายน 2565 นายทศพล เพ็งส้ม ผู้ช่วยรัฐมนตรีประจำนายกรัฐมนตรีปฏิบัติหน้าที่ประจำกระทรวงดิจิทัลเพื่อเศรษฐกิจและสังคม ให้เกียรติเป็นประธานมอบโล่เชิดชูเกียรติแก่องค์กรดีเลิศ และองค์กรดีเด่นด้านทางด้านการพัฒนาบุคคลากรด้านความมั่นคงปลอดภัยไซเบอร์ โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม กล่าวปาฐกถาถึงความจำเป็นที่จะต้องพัฒนาบุคลากรด้านความมั่นคงปลอดภัยไซเบอร์และที่มาของโครงการ ฯ ณ ห้องจูปิเตอร์ โรงแรมมิราเคิล แกรนด์ คอนเวนชัน จัดงานโดยสำนักงานคณะกรรมการการรักษาความมั่นคงปลอดภัยไซเบอร์แห่งชาติ (สกมช.) เพื่อแถลงผลการเร่งรัดการพัฒนาบุคลากรด้านความมั่นคงปลอดภัยไซเบอร์ ปี 2565 ซึ่งมีผู้ผ่านการคัดเลือกเข้าอบรมกว่า 4,000 คน
นายทศพล เพ็งส้ม ได้กล่าวแสดงความชื่นชมและขอบคุณผู้บริหารหน่วยงานโครงสร้างพื้นฐานสำคัญทางสารสนเทศ (CII) และหน่วยงานอื่น ๆ ทั้งภาครัฐ และเอกชน ที่ให้การสนับสนุนและส่งเสริมบุคลากรด้านความมั่นคงปลอดภัยไซเบอร์ ในการเข้าร่วมรับการฝึกอบรมหลักสูตรด้านความมั่นคงปลอดภัยไซเบอร์ ทั้งในระดับพื้นฐาน เชี่ยวชาญ และผู้บริหาร เนื่องจากเป็นความจำเป็นหลักของหน่วยงาน ในการพัฒนาไปหน่วยงานสู่ยุคดิจิทัล รวมถึงการขับเคลื่อนภาพรวมของประเทศไทย ไปสู่ยุคไทยแลนด์ 4.0 ตามนโยบายของรัฐบาล
ด้านนางสาวอัจฉรินทร์ พัฒนพันธ์ชัย ได้กล่าวว่าในปัจจุบัน เศรฐกิจและสังคมของเรากาลังพัฒนาเข้าไปสู่โลกยุคดิจิทัลอย่างรวดเร็ว รวมถึงมีการพัฒนาด้านเทคโนโลยีสารสนเทศที่ทันสมัย เช่น เทคโนโลยี Blockchain หรือ เว็บ 3.0 เป็นต้น แต่ในทางกลับกันทั่วโลกยังขาดแคลนบุคลากรที่มีความรู้ความสามารถ ด้านความมั่นคงปลอดภัยไซเบอร์ ในการเป็นเสาหลักให้แก่องค์กรหรือประเทศชาติในการ ป้องกันภัยคุกคามทางไซเบอร์รูปแบบต่าง ๆ ซึ่งมิจฉาชีพหรือผู้ไม่ประสงค์ดีได้ฉวยโอกาส จากปัญหาของการขาดแคลนบุคลากรด้านความมั่นคงปลอดภัยไซเบอร์นี้ เข้ามาโจมตีสร้างความเสียหาย ซึ่งส่งผลกระทบต่อความสงบเรียบร้อยของสังคมและความมั่นคงทางเศรษฐกิจของประเทศทั่วโลก ดังนั้น จึงมีความจำเป็นต้องพัฒนาขีดความสามารถ รวมถึงความรู้และความเข้าใจ ของบุคลากรที่ปฏิบัติหน้าที่รับผิดชอบการรักษาความมั่นคงปลอดภัยระบบสารสนเทศของหน่วยงานต่าง ๆ
****************************
วันจันทร์ที่ 31 ตุลาคม 2565
นายกฯ เป็นประธานการประชุมคณะกรรมการระดับชาติเตรียมจัดประชุมผู้นำเขตเศรษฐกิจเอเปค ขอบคุณทุกส่วนร่วมงานกันมาจนช่วงโค้งสุดท้าย เชิญชวนคนไทยร่วมเป็นเจ้าภาพที่ดี
นายกฯ เป็นประธานการประชุมคณะกรรมการระดับชาติเตรียมจัดประชุมผู้นำเขตเศรษฐกิจเอเปค ขอบคุณทุกส่วนร่วมงานกันมาจนช่วงโค้งสุดท้าย เชิญชวนคนไทยร่วมเป็นเจ้าภาพที่ดี
วันนี้ (31 ตุลาคม 2565) เวลา 09.30 น. ณ ตึกสันติไมตรีหลังนอก ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการระดับชาติเพื่อเตรียมการจัดประชุมผู้นำเขตเศรษฐกิจเอเปค และการประชุมที่เกี่ยวข้อง ในช่วงที่ประเทศไทยเป็นเจ้าภาพจัดการประชุมเอเปค พ.ศ. 2565 ครั้งที่ 3/2565 ภายหลังเสร็จสิ้นการประชุม นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยสาระสำคัญจากการประชุมดังนี้
นายกรัฐมนตรีขอบคุณทุกหน่วยงานที่ได้ติดตามการทำงานตั้งแต่เริ่มต้นจนมาถึงช่วงนี้ที่ถือเป็นช่วงสุดท้ายของการเตรียมการการทำงาน ซึ่งถือเป็นการทำงานเพื่อประเทศไทย และเพื่อประชาชนคนไทย ซึ่งจะได้รับประโยชน์ที่สอดรับ ต่อเนื่องจากการเป็นเจ้าภาพของไทยครั้งนี้ และการประชุมในครั้งนี้จะเป็นการประชุมครั้งสุดท้ายก่อนที่การประชุมสัปดาห์ผู้นำเขตเศรษฐกิจเอเปคจะเริ่มขึ้น ในวันที่ 14 พฤศจิกายน และสิ้นสุดในวันที่ 19 พฤศจิกายน 2565 การประชุมเอเปคครั้งนี้เป็นการประชุมแบบพบหน้าแบบเต็มรูปแบบ และในวันสุดท้ายจะมีการส่งมอบตำแหน่งเจ้าภาพให้แก่สหรัฐอเมริกาเจ้าภาพสมัยการประชุมต่อไป
โฆษกประจำสำนักนายกรัฐมนตรีเปิดเผยว่า นายกรัฐมนตรีได้ร่วมพิจารณา สั่งการในรายละเอียดที่แต่ละคณะอนุกรรมการต่าง ๆ ได้รายงาน และขอความเห็นชอบจากที่ประชุม โดยในส่วนของเขตเศรษฐกิจที่จะเข้าร่วมประชุมฯนั้น เป็นที่น่ายินดีที่มี ผู้นำ/ผู้แทน จากทุกเขตเศรษฐกิจจำนวน 21 เขตเศรษฐกิจเข้าร่วม ซึ่งหนึ่งในไฮไลต์ของวาระการเป็นเจ้าภาพเอเปคของไทย คือ การประชุมของภาคเอกชน ทั้งการประชุม ABAC ครั้งที่ 4 และการประชุมสุดยอดผู้นำภาคเอกชนของเอเปค (APEC CEO Summit) ซึ่งนายกรัฐมนตรีจะกล่าวปาฐกถาเปิดการประชุม และการหารือระหว่างผู้นำเขตเศรษฐกิจเอเปคกับสภาที่ปรึกษาทางธุรกิจเอเปค (APEC Leaders’ Dialogue with ABAC) โดยจะมาแลกเปลี่ยนข้อคิดเห็น และพิจารณาประเด็นที่เร่งด่วนในการส่งเสริมความร่วมมือทางเศรษฐกิจอย่างสมดุลกับสิ่งแวดล้อม ในโอกาสนี้ ผู้แทนสภาที่ปรึกษาทางธุรกิจเอเปคในฐานะประธาน ABAC และ ประธาน CEO Summit ได้กล่าวว่าการเป็นเจ้าภาพของไทยได้รับความสนใจจากเอกชนและนักลงทุนทั้งจากไทยและต่างประเทศจำนวนมาก
จากนั้นที่ประชุมได้รายงานถึงความคืบหน้าในการเตรียมการด้านต่าง ๆ ซึ่งในตอนท้ายนายกรัฐมนตรีได้สอบถามถึงความพร้อมของทุกคณะอนุกรรมการฯ และได้สั่งการเพื่อให้การทำงานมีความรอบคอบ เรียบร้อย ไม่เกิดข้อผิดพลาด รวมทั้ง นายกรัฐมนตรีได้สอบถามถึงด้านมาตรการการจัดการเพื่อป้องกันโรคโควิด – 19 ซึ่งทางกระทรวงสาธารณสุขร่วมกับกระทรวงการต่างประเทศ และหน่วยงานที่เกี่ยวข้อง จักได้ปฏิบัติตามอย่างเหมาะสมแต่ไม่ละเลยความปลอดภัยต่อไป
วันพฤหัสบดีที่ 15 กันยายน 2565
​ไทย-มองโกเลีย ร่วมจัดทำ MOU ร่วมมือด้านการส่งเสริมการค้าสินค้าเกษตร
​ไทย-มองโกเลีย ร่วมจัดทำ MOU ร่วมมือด้านการส่งเสริมการค้าสินค้าเกษตร พร้อมเสริมสร้างความสัมพันธ์และความร่วมมือระหว่างประเทศ
นายสมชวน รัตนมังคลานนท์ รองปลัดกระทรวงเกษตรและสหกรณ์ พร้อมด้วย นายจัมบัลเซเรน โทโมร์-อูยา (Mr.Jambaltseren Tumur-Uya) ปลัดกระทรวงอาหาร เกษตรและอุตสาหกรรมเบา มองโกเลีย หารือการจัดทำบันทึกความเข้าใจ (MOU) ระหว่างกระทรวงอาหาร เกษตร และอุตสาหกรรมเบา มองโกเลีย และกระทรวงเกษตรและสหกรณ์แห่งราชอาณาจักรไทย โดยมี ผู้แทนหน่วยงานกระทรวงเกษตรและสหกรณ์ เข้าร่วม ณ กระทรวงเกษตรและสหกรณ์
สำหรับการหารือในครั้งนี้ กระทรวงเกษตรฯ ยินดีที่จะหารือร่วมกับฝ่ายมองโกเลียในการจัดทำ MOU ดังกล่าว โดยจะมอบหมายให้หน่วยงานที่เกี่ยวข้องพิจารณาความเหมาะสมในด้านเนื้อหาสารัตถะ ขอบข่ายความร่วมมือที่ทั้งสองฝ่ายจะได้รับประโยชน์อย่างเท่าเทียมกัน รวมทั้งยินดีที่จะส่งเสริมการเพิ่มมูลค่าสินค้าเกษตรที่มีศักยภาพและเป็นไปตามกฎระเบียบของทั้งสองฝ่าย ทั้งนี้ ความร่วมมือด้านการเกษตรระหว่างไทยและมองโกเลียจะเป็นการดำเนินการเพื่อสนับสนุนให้แผนความร่วมมือระยะ 5 ปี ไทย - มองโกเลีย (พ.ศ. 2565 - 2570) ซึ่งรัฐบาลไทยและมองโกเลียได้เห็นชอบร่วมกันเมื่อเดือนสิงหาคมที่ผ่านมาเกิดผลเป็นรูปธรรมต่อไป
ทั้งนี้ มองโกเลียเป็นประเทศคู่ค้าสินค้าเกษตรอันดับที่ 148 ในระหว่างปี 2562 - 2564 มีสัดส่วนการค้าสินค้าเกษตรกับไทยน้อยมาก (ร้อยละ 0.005 ของมูลค่าการค้าสินค้าเกษตรของไทยกับโลก) ในปี 2562 มีมูลค่าการค้าสินค้าเกษตร 90 ล้านบาท แต่ในปี 2563 มีมูลค่าลดลงเหลือ 78 ล้านบาท และในปี 2564 มีมูลค่าเพิ่มขึ้นเป็น 108 ล้านบาท คิดเป็นมูลค่าการค้าสินค้าเกษตรเฉลี่ยปีละ 92 ล้านบาท โดยมีอัตราการค้าเพิ่มขึ้นเฉลี่ยปีละ 9.65 ต่อปี นอกจากนี้ ประเทศไทยมีสินค้าเกษตรสำคัญที่ส่งออกไปมองโกเลีย 10 อันดับ ได้แก่ 1) ซอสและของปรุงแต่งสำหรับทำซอส ของผสมที่ใช้ปรุงรส และของผสมที่ใช้ชูรสอื่น ๆ เช่น ผงปรุงรส น้ำปลา น้ำมันหอย ซอสพริก เครื่องแกงสำเร็จรูป 2) น้ำ รวมถึงน้ำแร่และน้ำอัดลม ที่เติมน้ำตาลหรือสารที่ทำให้หวานอื่น ๆ หรือที่ปรุงกลิ่นรส และเครื่องดื่มอื่น ๆ ที่ไม่มีแอลกอฮอล์ แต่ไม่รวมถึงน้ำผลไม้หรือน้ำพืชผัก 3) สับปะรด ที่ปรุงแต่งหรือทำไว้ไม่ให้เสียโดยวิธีอื่น 4) ปลาทูนา ปลาสคิปแจ็ก ปลาโบนิโต (ชนิดซาร์ดา) ทั้งตัวหรือเป็นชิ้น แต่ไม่บด 5) อาหารปรุงแต่งอื่น ๆ เช่น เต้าหู้ ครีมเทียม 6) ข้าว 7) บิสกิตหวาน 8) ของผสม ของก้าน ราก และส่วนอื่นของพืชที่บริโภคได้ ไม่รวมถึงผลไม้หรือลูกนัต 9) น้ำผลไม้ เช่น น้ำแบล็กเคอร์แรนต์ น้ำมะพร้าว 10) ยีสต์ชนิดทวีตัวได้
วันศุกร์ที่ 28 ตุลาคม 2565
“ทิพานัน” เผยโครงการสะพานมิตรภาพไทย - ลาว แห่งที่ 5  กระชับสัมพันธ์  สร้างโอกาสการค้าและการลงทุนสองฝ่าย   ชี้วิสัยทัศน์ “พล.อ.ประยุทธ์” ปลุกอนาคตภาคอีสาน ให้มีรายได้มั่งคั่ง
“ทิพานัน” เผยโครงการสะพานมิตรภาพไทย - ลาว แห่งที่ 5  กระชับสัมพันธ์  สร้างโอกาสการค้าและการลงทุนสองฝ่าย   ชี้วิสัยทัศน์ “พล.อ.ประยุทธ์” ปลุกอนาคตภาคอีสาน ให้มีรายได้มั่งคั่ง  วางโครงสร้างพื้นฐานให้แข็งแกร่ง   พัฒนา ถนน - รถไฟรางคู่- สนามบิน
วันนี้ 28 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่พล.อ.ประยุทธ์ จันทร์โอชา นายกรัฐมนตรี ได้เข้าร่วมพิธีวางศิลาฤกษ์โครงการก่อสร้างสะพานมิตรภาพไทย - ลาว แห่งที่ 5 (บึงกาฬ - บอลิคำไซ) ณ อำเภอเมืองบึงกาฬ จังหวัดบึงกาฬ และแขวงบอลิคำไซ สาธารณรัฐประชาธิปไตยประชาชนลาว หรือ สปป.ลาว ถือเป็นการกระชับความสัมพันธ์ระหว่าง 2 ประเทศ ที่จะนำความก้าวหน้าที่สำคัญมาสู่ทุกฝ่าย ในการสร้างโอกาสการค้าและการลงทุน โดยการเชื่อมโยงการคมนาคมขนส่งและโลจิสติกส์ ระหว่างไทยกับ สปป.ลาวและภูมิภาคอาเซียน จะช่วยเพิ่มทางเลือกในการคมนาคขนส่งระหว่างไทยกับสปป.ลาวให้สะดวก รวดเร็วและปลอดภัยมากยิ่งขึ้น อีกทั้งยังส่งเสริมความเชื่อมโยงในอนุภูมิภาคระหว่างไทย - ลาว - เวียดนามและสามารถเชื่อมต่อจีนได้สะดวกยิ่งขึ้น
“การสร้างสะพานมิตรภาพไทย - ลาว แห่งที่ 5 (บึงกาฬ - บอลิคำไซ) ณ อำเภอเมืองบึงกาฬ นี้เป็นเพียงส่วนหนึ่งที่จะเป็นขยายความเจริญให้พื้นที่อีสาน ขยายอุตสาหกรรมและโลจิสติกส์ ขยายโอกาสให้ธุรกิจการท่องเที่ยว และผู้ประกอบการ SMEs ทั้งในและนอกพื้นที่ ให้มาลงทุนในธุรกิจต่างๆ ได้อย่างมั่นใจ ซึ่งในอนาคตรัฐบาลยังได้มีแนวทางการวางโครงสร้างพื้นฐาน เช่น ขยายเส้นทางถนนที่ปลอดภัย และสนามบินบึงกาฬ เพื่อยกระดับคุณภาพชีวิตของประชาชนให้สะดวกและปลอดภัย รวมถึงระบบรถไฟทางคู่ครอบคลุมพื้นที่อีสานตอนบน ซึ่งตรงนี้จะสร้างความเชื่อมั่นให้กับนักลงทุน และยังสามารถต่อยอดให้เป็นฮับโลจิสติกส์ภาคอีสาน และยังสร้างงาน สร้างเม็ดเงินหมุนเวียนถึงในระดับครัวเรือนคนภาคอีสานได้อย่างชัดเจนและมั่งคั่งในไม่ช้า” น.ส.ทิพานัน กล่าว
น.ส. ทิพานัน กล่าวว่า พล.อ.ประยุทธ์ มีวิสัยทัศน์เรื่องการทางการวางโครงสร้างพื้นฐาน ให้ครอบคลุมและดีทั้งประเทศ เช่น การพัฒนาวางโครงสร้างพื้นฐานต่างๆ ในภาคอีสานนี้ เมื่อทุกอย่างก่อสร้างแล้วเสร็จในอนาคตอันใกล้ จะพลิกโฉมภาคอีสานให้เติบโตทางด้านเศรษฐกิจอย่างรวดเร็วแบบก้าวกระโดด ซึ่งจะทำให้ประชาชนในพื้นที่มีรายได้และคุณภาพชีวิตที่ดีอย่างแน่นอน เพราะโครงสร้างพื้นฐานที่ครอบคลุมถือเป็นเป็นการเปิดประตูเดินหน้าสู่ความเจริญมั่งคั่ง โอกาสทำมาหารายได้ ทั้งด้านการท่องเที่ยว การค้าขาย การลงทุนต่างๆ
วันอังคารที่ 20 กันยายน 2565
ปลัดเกษตรฯ มอบเกียรติบัตรและเครื่องหมายเชิดชูเกียรติสืบสานเกษตรกรรมยั่งยืน ประจำปี 2565
ปลัดเกษตรฯ มอบเกียรติบัตรและเครื่องหมายเชิดชูเกียรติสืบสานเกษตรกรรมยั่งยืน ประจำปี 2565
ดร.ทองเปลว กองจันทร์ ปลัดกระทรวงเกษตรและสหกรณ์ เป็นประธานในพิธีมอบเกียรติบัตรและเครื่องหมายเชิดชูเกียรติสืบสานเกษตรกรรมยั่งยืน ประจำปี 2565 ณ ห้องประชุมกระทรวงเกษตรและสหกรณ์ โดยมีผู้บริหารกระทรวงเกษตรและสหกรณ์ ร่วมเป็นเกียรติในพีธีฯ ซึ่งในปีนี้มีบุคคลสำคัญในภาคธุรกิจและเอกชน ที่ได้สร้างคุณประโยชน์และคุณูประการให้แก่ภาคเกษตรของประเทศ จำนวน 3 ท่าน ได้แก่ คุณเจริญ สิริวัฒนภักดี ประธานกรรมการบริษัทและประธานกรรมการบริหาร คุณอัศวิน เตชะเจริญวิกุล ประธานเจ้าหน้าที่บริหาร และกรรมการผู้จัดการใหญ่ คุณฐาปณี เตชะเจริญวิกุล กรรมการรองผู้จัดการใหญ่อาวุโส บริษัท เบอร์ลี่ ยุคเกอร์ จำกัด (มหาชน) และบริษัท บิ๊กซี ซูเปอร์เซ็นเตอร์ จำกัด (มหาชน) โดยในวันนี้คุณอัศวิน เตชะเจริญวิกุล เป็นผู้แทนการรับมอบเกียรติบัตรและเครื่องหมายเชิดชูเกียรติฯ ดังกล่าว
ทั้งนี้ กระทรวงเกษตรฯ ได้ออกระเบียบกระทรวงเกษตรและสหกรณ์ ว่าด้วยเกียรติบัตรและเครื่องหมายเชิดชูเกียรติ สืบสานเกษตรกรรมยั่งยืน พ.ศ. 2564 และที่แก้ไขเพิ่มเติม (ฉบับที่ 2) พ.ศ. 2565 เพื่อเชิดชูเกียรติแก่ข้าราชการ เจ้าหน้าที่และบุคคลภาคธุรกิจ เอกชน ประชาชน ผู้มีจิตอาสา ที่ประกอบคุณงามความดี มีความประพฤติเหมาะสมและเป็นผู้ทำคุณประโยชน์ให้แก่กระทรวงเกษตรฯ หรือมีผลการปฏิบัติงานด้านการเกษตรและสหกรณ์ดีเด่นเป็นที่ประจักษ์
วันพฤหัสบดีที่ 22 กันยายน 2565
ครม. เคาะ 8,320 ลบ. หนุนชาวไร่อ้อยตัดอ้อยสดคุณภาพดี ฤดูการผลิตปี 64/65 ส่งโรงงาน 120 บ./ตัน ลดฝุ่น PM2.5
.....
ที่ประชุม ครม. (20 ก.ย. 65) อนุมัติโครงการช่วยเหลือเกษตรกรชาวไร่อ้อยตัดอ้อยสดคุณภาพดี “ลดฝุ่น PM2.5” ฤดูการผลิตปี 2564/2565 กรอบวงเงินรวม 8,319.74 ล้านบาท หนุนชาวไร่อ้อยที่ตัดอ้อยส่งโรงงานในอัตรา 120 บาท/ตัน โดย ธ.ก.ส. จะโอนเงินเข้าบัญชีโดยตรงทั้งสิ้น 1 ครั้ง (ภายในเดือน ธ.ค. 65)
.
คุณสมบัติ :
-หากตัดส่งโรงงานน้ำตาล : จะต้องเป็นชาวไร่อ้อยที่จดทะเบียนตาม พ.ร.บ.อ้อยและน้ำตาลทราย พ.ศ. 2527 และได้จัดทำคู่สัญญาส่งอ้อยเข้าโรงงานฯ ก่อนเปิดหีบอ้อย
-หากตัดส่งโรงงานผลิตเอทานอล/น้ำตาลทรายแดง : จะต้องเป็นชาวไร่อ้อยที่ทำสัญญาส่งอ้อยเข้าโรงงานฯ (หรือขึ้นทะเบียนเกษตรกร)
.
โครงการช่วยเหลือฯ นี้ เป็นการสร้างแรงจูงใจให้ชาวไร่อ้อยหันมาตัดอ้อยสดส่งโรงงานแทนการตัดอ้อยไฟไหม้ ซึ่งเป็นสาเหตุหนึ่งของฝุ่น PM 2.5 และตอบสนองนโยบายรัฐบาลในการแก้ไขปัญหามลพิษทางอากาศที่เกิดจากฝุ่นละอองขนาดเล็ก
.
อ่านเพิ่มเติม คลิก https://www.thaigov.go.th/news/contents/details/59468
#ไทยคู่ฟ้า #ร่วมต้านโควิด19
-------------------
วันศุกร์ที่ 21 ตุลาคม 2565
นายกฯ ปลื้ม Fitch Ratings มองเศรษฐกิจไทยฟื้นตัวต่อเนื่อง พร้อมเดินหน้าฟื้นฟูเศรษฐกิจและภาคการท่องเที่ยว
.....
พลเอก ประยุทธ์ จันทร์โอชา นายกรัฐมนตรี และ รมว.กลาโหม รู้สึกยินดีที่บริษัท Fitch Ratings (ประเทศไทย) บริษัทจัดอันดับความน่าเชื่อถือด้านเศรษฐกิจ มองว่า เศรษฐกิจไทยจะยังคงฟื้นตัวต่อเนื่อง และเป็นหนึ่งในไม่กี่ประเทศที่คาดว่าจะมีอัตราการเติบโตของเศรษฐกิจที่สูงขึ้นในปีหน้า แม้ว่าเศรษฐกิจอื่นในต่างประเทศจะเผชิญกับการชะลอตัว
.
เนื่องจากไทยมีภาคการเงินต่างประเทศ (external finance) ที่ค่อนข้างแข็งแกร่ง รวมทั้งการฟื้นตัวของอุปสงค์ภายในประเทศ และภาคอุตสาหกรรมการท่องเที่ยว ขณะที่ผลการดำเนินงานของภาคธนาคารและภาคธุรกิจอุตสาหกรรมน่าจะปรับตัวดีขึ้นต่อเนื่อง โดยคาดการณ์ว่า อัตราการเติบโตของเศษฐกิจ (GDP) จะอยู่ที่ 3.1% ในปี 65 และ 4.2% ในปี 66
.
พร้อมยืนยันว่า รัฐบาลจะเดินหน้าฟื้นฟูภาคเศรษฐกิจ ภาคการท่องเที่ยว ตามสถานการณ์และบริบทที่เหมาะสมอย่างต่อเนื่อง เพื่อยกระดับชีวิตความเป็นอยู่ที่ดีของประชาชนชาวไทย
.
อ่านเพิ่มเติม คลิกhttps://www.thaigov.go.th/news/contents/details/60684
#ไทยคู่ฟ้า#สื่อสารรัฐบาลไทย
-------------------
วันอังคารที่ 4 ตุลาคม 2565
ในหลวง โปรดเกล้าฯ เจ้าฟ้าพัชรกิติยาภา เสด็จพระราชดำเนินแทนพระองค์ไปพระราชทานปริญญาบัตร มรภ.อุบลราชธานี ประจำปีการศึกษา 2560-2562
ในหลวง โปรดเกล้าฯ เจ้าฟ้าพัชรกิติยาภา เสด็จพระราชดำเนินแทนพระองค์ไปพระราชทานปริญญาบัตร มรภ.อุบลราชธานี ประจำปีการศึกษา 2560-2562
เมื่อวันที่ 24 กันยายน 2565 พระบาทสมเด็จพระเจ้าอยู่หัว ทรงพระกรุณาโปรดเกล้าฯ ให้ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จแทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏอุบลราชธานี ประจำปีการศึกษา 2560-2562 ณ หอประชุมมหาวชิราลงกรณ มหาวิทยาลัยราชภัฎสกลนคร รอบแรก เวลา 10.00 น. มีผู้เข้ารับพระราชทานปริญญาบัตร ระดับปริญญาตรี จำนวนทั้งสิ้น 1,103 คน ซึ่งมหาวิทยาลัยราชภัฏอุบลราชธานี มอบปริญญากิตติมศักดิ์แก่ผู้ทรงคุณวุฒิ จำนวน 5 ราย ได้แก่
1. H.E.CHHIT SOKHON ปริญญาบริหารธุรกิจดุษฎีบัณฑิตกิตติมศักดิ์ สาขาวิชาการบริหารทรัพยากรมนุษย์
2. H.E. DR.SOK PRASITH ปริญญาครุศาสตรดุษฎีบัณฑิตกิตติมศักดิ์ สาขาวิชาการบริหารการศึกษา
3. นายสราวุธ เลิศปัญญานุช ปริญญาศิลปกรรมศาสตรดุษฎีบัณฑิตกิตติมศักดิ์ สาขาวิชาดนตรี
4. พันเอก บุณส่ง อักษรศรี ปริญญาวิทยาศาสตรมหาบัณฑิตกิตติมศักดิ์ สาขาวิชาเกษตรศาสตร์
5. นายธนนท์ ราชการดี ปริญญาวิทยาศาสตรมหาบัณฑิตกิตติมศักดิ์ สาขาวิชาเทคโนโลยีวิศวกรรม
และรอบสอง เวลา 13.30 น. มีผู้เข้ารับพระราชทานปริญญาบัตร ระดับปริญญาตรี 1,017 คน ระดับปริญญาโท 36 คน และระดับปริญญาเอก 37 คน รวมทั้งสิ้น 1,090 คน ในการนี้ ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วย ศาสตราจารย์ ดร.นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม เฝ้ารับเสด็จด้วย
วันพุธที่ 19 ตุลาคม 2565
บอร์ด สปสช. เคาะ “ศูนย์เลิกบุหรี่ทางโทรศัพท์ หรือ สายด่วนเลิกบุหรี่ 1600” เป็นสถานบริการในระบบบัตรทอง
.....
คณะกรรมการหลักประกันสุขภาพแห่งชาติ (บอร์ด สปสช.) เห็นชอบกำหนดให้ “ศูนย์บริการเลิกบุหรี่ทางโทรศัพท์แห่งชาติ” (ศบช.) ให้บริการ “สายด่วนเลิกบุหรี่ 1600” เป็นสถานบริการในระบบบัตรทอง มาตรา 3 พ.ร.บ.หลักประกันสุขภาพฯ เริ่มให้บริการปีงบประมาณ 2566
.
สำหรับ ศูนย์ ศบช. อยู่ภายใต้การดูแลโดยมูลนิธิสร้างสุขไทย จดทะเบียนจัดตั้งมูลนิธิกับกระทรวงมหาดไทย เริ่มให้บริการคำปรึกษาทางโทรศัพท์ สายด่วนเลิกบุหรี่ 1600 มาตั้งแต่ปี 2552 รับสนับสนุนงบประมาณจากสำนักงานกองทุนสนับสนุนการสร้างเสริมสุขภาพ (สสส.) และได้รับการรับรอง มาตรฐานระบบการให้บริการเลิกบุหรี่ทางโทรศัพท์ โดยกรมควบคุมโรคเรียบร้อยแล้ว
.
นอกจากนี้ บุคลากรบริการของ ศบช. มีคุณสมบัติตามตามแนวปฏิบัติการบริการของสถานบริการสาธารณสุขอื่นตามที่ บอร์ด สปสช. กำหนด เพื่อทำหน้าที่เป็นผู้ให้คำปรึกษา และมีเจ้าหน้าที่ที่มีวุฒิปริญญาตรีหรือเทียบเท่า คัดกรองเบื้องต้นแก่ผู้รับบริการ และสร้างแรงจูงใจในการเข้ารับการบำบัด
#ไทยคู่ฟ้า#สื่อสารรัฐบาลไทย
-------------------
วันพุธที่ 2 พฤศจิกายน 2565
​โฆษกรัฐบาลเผย นายกฯ ปลื้ม กรุงเทพมหานคร ขึ้นแท่นอันดับ 1 เมืองที่น่าพักผ่อนหย่อนใจมากที่สุดในเอเชียแปซิฟิก (Best Leisure time city in Asia-Pacific)
​โฆษกรัฐบาลเผย นายกฯ ปลื้ม กรุงเทพมหานคร ขึ้นแท่นอันดับ 1 เมืองที่น่าพักผ่อนหย่อนใจมากที่สุดในเอเชียแปซิฟิก (Best Leisure time city in Asia-Pacific)
วันนี้ (2 พฤศจิกายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ได้ทราบว่า นิตยสารธุรกิจและท่องเที่ยว Business traveller จัดอันดับให้ กรุงเทพมหานคร เป็นอันดับหนึ่ง ในประเภทเมืองที่น่าพักผ่อนหย่อนใจมากที่สุดในเอเชียแปซิฟิก( Best Leisure time city in Asia-Pacific) โดยจาการสำรวจของ Business Traveller Asia-Pacific Awards 2022
โฆษกประจำสำนักนายกรัฐมนตรีกล่าวว่า ผลการจัดอันดับทั่วโลกสะท้อนว่าประเทศไทยยังคงเป็นจุดหมายปลายทางที่นักท่องเที่ยวทั่วโลกชื่นชอบ โดยในปีนี้ Business Traveller นิตยสารที่เผยแพร่ข้อมูลเกี่ยวกับธุรกิจ และการท่องเที่ยวทั่วโลกที่มีชื่อเสียง ได้ประกาศ 31 อันดับ รางวัล Business Traveller Asia-Pacific จัดอันดับโดยการลงคะแนน เก็บข้อมูลตั้งแต่ กรกฎาคม ถึงกันยายน 2565 จากผู้อ่าน ซึ่งผลการสำรวจ ในปีนี้ กรุงเทพมหานคร ได้รับการลงคะแนนให้เป็นอันดับ 1 ประเภท เมืองที่น่าพักผ่อนหย่อนใจมากที่สุดในเอเชีย-แปซิฟิก (Best Leisure time city in Asia-Pacific) และเป็นที่ 1 ต่อเนื่องเป็นปีที่ 6 แล้ว รวมทั้งได้รางวัลอันดับ3 ในประเภท เมืองสำหรับธุรกิจที่ดีที่สุด (Best Business Cities in Asia) อีกด้วย นอกจากนี้ สายการบินประจำชาติไทยอย่าง การบินไทย (Thai Airways) ยังได้รับรางวัลอันดับ 3 ในประเภท สายการบินที่ดีที่สุดในเอเชีย-แปซิฟิก (Best Airline of Asia-Pacific)
“นายกรัฐมนตรียินดีอย่างยิ่งที่นักท่องเที่ยวจากทั่วโลกยังคงให้ความสำคัญ นิยมการท่องเที่ยวในประเทศไทย ประเทศไทยยังเป็นสถานที่ยอดนิยมที่นักท่องเที่ยวเดินทางมาผ่อนคลาย และใช้เวลาว่าง นอกจากนี้ ขอบคุณทุกหน่วยงานที่เกี่ยวข้องที่ร่วมดำเนินงานตามแนวนโยบายของรัฐบาลในการสนับสนุนการท่องเที่ยวอย่างต่อเนื่อง และเหมาะสมกับสถานการณ์ ทำให้ประเทศไทยได้รับประโยชน์จากการดำเนินนโยบายตามช่วงเวลาที่เหมาะสม รวมทั้งขอบคุณประชาชนคนไทยทุกคนที่มีส่วนร่วม ทำให้ไทยมีเสน่ห์และเอกลักษณ์ มีสภาพแวดล้อมที่เป็นมิตรกับนักท่องเที่ยว รักษากระแสความนิยมในหมู่นักท่องเที่ยวได้อย่างต่อเนื่อง” นายอนุชาฯ กล่าว
วันพุธที่ 19 ตุลาคม 2565
ครม. ยกเว้นภาษีเงินได้ “นักแสดงต่างชาติ” ถ่ายทำภาพยนตร์ในไทย 5 ปี คาดดึงดูดการลงทุนถ่ายทำภาพยนตร์ในไทยกว่า 3,500 ลบ.
.....
ที่ประชุม ครม. (18 ต.ค. 65) อนุมัติหลักการร่างกฎกระทรวงฉบับที่.. (พ.ศ.).... ออกตามความในประมวลรัษฎากรว่าด้วยการยกเว้นรัษฎากร (มาตรการภาษีเพื่อสนับสนุนการถ่ายทำภาพยนตร์ต่างประเทศในประเทศไทย) ตามที่ ก.คลังเสนอ
.
กฎหมายดังกล่าว เป็นการ “ยกเว้นภาษีเงินได้ ร้อยละ 10” ของนักแสดงภาพยนตร์ที่มีภูมิลำเนาอยู่ในต่างประเทศได้มาจากการแสดงภาพยนตร์ต่างประเทศที่สร้างโดยบริษัทหรือห้างหุ้นส่วนนิติบุคคลที่ตั้งขึ้นตามกฎหมายของต่างประเทศ และได้รับอนุญาตการสร้างตามกฎหมายว่าด้วยภาพยนตร์และวีดิทัศน์ของไทย
.
โดยร่างกฎกระทรวงดังกล่าว มีระยะเวลาบังคับใช้ 5 ปี และใช้บังคับเมื่อพ้นกำหนด 180 วันนับแต่วันที่ประกาศในราชกิจจานุเบกษา
.
ประโยชน์ที่ประเทศไทยจะได้รับจากมาตรการดังกล่าว
• มูลค่าการลงทุนถ่ายทำภาพยนตร์ต่างประเทศในประเทศไทยไม่น้อยกว่าปีละ 3,500 ล้านบาท
• เกิดการถ่ายทอดองค์ความรู้ บุคลากรอุตสาหกรรมภาพยนตร์ ศิลปวัฒนธรรมไทยกับต่างประเทศ
• ส่งเสริมการประชาสัมพันธ์แหล่งท่องเที่ยวและส่งเสริมภาพลักษณ์ของประเทศไทยผ่านภาพยนตร์
.
อ่านเพิ่มเติม คลิกhttps://www.thaigov.go.th/news/contents/details/60569
#ไทยคู่ฟ้า#สื่อสารรัฐบาลไทย
-------------------
วันอังคารที่ 20 กันยายน 2565
Rider เฮ ฝึกฟรี มีเบี้ยเลี้ยง จัดคอร์สฝึกทักษะขับขี่ปลอดภัย สร้างความประทับใจต่อลูกค้า
รมว.แรงงาน ชวน Rider ทั่วประเทศ เข้าคอร์สพิเศษ 2 หลักสูตร ประกอบอาชีพอิสระเสริมเพิ่มรายได้ บริการประทับอย่างใจ  สมัครด่วน รับจำนวนจำกัด ตั้งเป้าทั่วประเทศ 5,000 คน ภายในเดือนกันยายนนี้
วันพุธที่ 21 กันยายน 2565
​Cabinet approves special extension of stay in the Kingdom for some types of foreign visitors
​Cabinet approves special extension of stay in the Kingdom for some types of foreign visitors
September 20, 2022, Deputy Government Spokesperson Traisuree Taisaranakul disclosed the cabinet’s approval on the draft Announcement of Ministry of Interior on extension of stay in the Kingdom of certain types of aliens as a special case.
The draft Ministerial Announcement prescribes extension of stay for the following types of aliens in the Kingdom:
1) Visa on Arrival stay for passport holders of 19 eligible countries will be extended from 15 days to 30 days.
2) Visa exemption stay for passport holders from 64 countries which have bilateral agreements with Thailand will be extended from 30 days to 45 days.
3) Extension of stay from 30 days to 45 days for aliens who are allowed to temporarily enter the Kingdom without visa (Por. 30)
The extension of stay under the draft Ministerial Announcement will take effect during October 1, 2022- March 31, 2023. According to the Deputy Government Spokesperson, the approval was made to further boost the country’s tourism activities for national economic recovery and revenue increase.
วันอังคารที่ 18 ตุลาคม 2565
ไทย – คาซัคสถาน กระชับความสัมพันธ์ความร่วมมือด้านการเกษตร
ไทย – คาซัคสถาน กระชับความสัมพันธ์ความร่วมมือด้านการเกษตร พร้อมแนวทางขยายตลาดและแลกเปลี่ยนการค้าสินค้าเกษตรระหว่างกัน
(วันที่ 17 ตุลาคม 2565 เวลา 14.00 น.) ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ หารือร่วมกับ นายอาร์มัน อิสเซตอฟ (H.E. Mr. Arman Issetov) เอกอัครราชทูตสาธารณรัฐคาซัคสถานประจำประเทศไทย โดยมีนายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมชวน รัตนมังคลานนท์ รองปลัดกระทรวงเกษตรและสหกรณ์ นายระพีภัทร์ จันทรศรีวงศ์ อธิบดีกรมวิชาการเกษตร พร้อมด้วยผู้แทนหน่วยงานในสังกัดกระทรวงเกษตรและสหกรณ์ เข้าร่วม ณ ห้องรับรองกระทรวงเกษตรและสหกรณ์
สำหรับการหารือในครั้งนี้ กระทรวงเกษตรฯ ยินดีร่วมมือจัดทำบันทึกความเข้าใจว่าด้วยความร่วมมือด้านการเกษตรระหว่างไทย – คาซัคสถาน ซึ่งการลงนามบันทึกความเข้าใจฯ นี้ถือเป็นจุดเริ่มต้นของการพัฒนากิจกรรม/โครงการความร่วมมือด้านการเกษตรที่สำคัญ สามารถส่งเสริมการพัฒนาความร่วมมือด้านวิชาการเกษตรระดับเจ้าหน้าที่ นักวิจัย และเกษตรกร ซึ่งจะเกิดประโยชน์ร่วมกันในด้านต่าง ๆ และนำไปสู่การเพิ่มมูลค่าการค้าสินค้าเกษตรระหว่างกัน
ทั้งนี้ คาซัคสถาน มีพื้นที่มากเป็นอันดับ 9 ของโลก เป็นประตู (Gateway) ไปสู่ตะวันตก และสหภาพเศรษฐกิจยูเรเซีย (Eurasian Economic Union: EEC) โดยมีประชากรมากถึง 880 ล้านคน และมีมูลค่าการค้ากับต่างประเทศประมาณ 4 พันล้านเหรียญสหรัฐ คิดเป็นประมาณร้อยละ 70 โดยคาซัคสถานให้ความสำคัญด้านการลงทุนภาคเกษตรเป็นลำดับแรก โดยในปี 2564 คาซัคสถานส่งออกสินค้าเกษตรมากกว่า 3.7 พันล้านเหรียญสหรัฐ
“นับเป็นโอกาสที่ดีของกระทรวงเกษตรฯ ที่พร้อมจะส่งเสริมการขยายคู่ค้าสินค้าเกษตรใหม่ในคาซัคสถานและประเทศในแถบเอเชียกลาง ซึ่งเป็นกลุ่มประเทศมีศักยภาพใหม่ที่โดดเด่นและน่าสนใจ โดยฝ่ายคาซัคสถานยินดีสนับสนุนนักธุรกิจของไทยเข้าไปลงทุนในคาซัคสถาน และยินดีกระชับความสัมพันธ์ด้านการค้าเพิ่มมากขึ้น โดยสินค้าที่มีศักยภาพของคาซัคสถาน ได้แก่ สินค้าปศุสัตว์ สินค้าประมงน้ำจืด สำหรับสินค้าเกษตรของไทยส่งออกไปคาซัคสถาน ได้แก่ ผลไม้เขตร้อน สินค้าปศุสัตว์ สินค้าประมง เป็นต้น ซึ่งภายหลังจากการหารือระหว่างกันในวันนี้ จะเป็นจุดเริ่มต้นของความร่วมมือด้านการเกษตรร่วมกันในอนาคต โดยกระทรวงเกษตรฯ พร้อมให้ความร่วมมือให้ทุกมิติกับคาซัคสถาน และมุ่งเน้นการสร้างความมั่นคง และความปลอดภัยด้านอาหารทั้งในระดับทวิภาคีและในระดับสากล” ดร.เฉลิมชัย กล่าว
วันพุธที่ 19 ตุลาคม 2565
โฆษกรัฐบาลเผย ยอดการใช้จ่ายภายใต้ 3 โครงการ ฯ เพื่อกระตุ้นการบริโภค สะสมรวม 40,054 ล้านบาท ประชาชนสนใจลงทะเบียนบัตรสวัสดิการแห่งรัฐ ปี 2565 แล้วกว่า 21.5  ล้านราย รอผลการตรวจสอบ
โฆษกรัฐบาลเผย ยอดการใช้จ่ายภายใต้ 3 โครงการ ฯ เพื่อกระตุ้นการบริโภค สะสมรวม 40,054 ล้านบาท ประชาชนสนใจลงทะเบียนบัตรสวัสดิการแห่งรัฐ ปี 2565 แล้วกว่า 21.5  ล้านราย รอผลการตรวจสอบคุณสมบัติตามโครงการฯ อีกครั้ง เชื่อสามารถช่วยประชาชนกลุ่มเปาะบางที่ตกหล่น
วันที่ 19 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมืองปฏิบัติหน้าที่โฆษกประจำสำนักนายกรัฐมนตรีเปิดเผยความคืบหน้าการใช้จ่ายภายใต้โครงการกระตุ้นการบริโภคภายในประเทศ ข้อมูล ณ วันอังคารที่ 18 ตุลาคม 2565 เวลา 23.00 น. มีผู้ใช้สิทธิ สะสม รวม 38.22 ล้านคน ยอดใช้จ่าย สะสม รวม 40,053.9 ล้านบาท แบ่งเป็น
1. โครงการคนละครึ่ง ระยะที่ 5 มีผู้ใช้สิทธิสะสม 24.02 ล้านคน โดยมียอดใช้จ่ายสะสม 34,638.7 ล้านบาท แบ่งเป็นส่วนที่ประชาชนจ่ายสะสม 17,630.5 ล้านบาท และรัฐร่วมจ่ายสะสม 17,008.2 ล้านบาท
2. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มีผู้ใช้สิทธิสะสม 13.14 ล้านคน ยอดใช้จ่ายสะสม 5,039.5 ล้านบาท
3. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มีผู้ใช้สิทธิสะสม 1.06 ล้านคน ยอดใช้จ่ายสะสม 375.7 ล้านบาท
สำหรับความคืบหน้าในการเปิดรับลงทะเบียนโครงการการลงทะเบียนเพื่อสวัสดิการแห่งรัฐปี 2565 ตั้งแต่ 5 กันยายน - 17 ตุลาคม 2565 มีประชาชนลงทะเบียนแล้วทั้งสิ้น 21,526,830 ราย โดยเป็นการลงทะเบียนผ่านหน่วยงานรับลงทะเบียนจำนวน 11,673,312 ราย และลงทะเบียนผ่านเว็บไซต์ จำนวน 9,853,518 ราย ทั้งนี้ รัฐบาลโดยกระทรวงการคลังยังเปิดให้ประชาชนที่มีคุณสมบัติและสนใจเข้าร่วมโครงการ ลงทะเบียนได้จนถึงวันที่ 31 ตุลาคม 2565 นี้ ผ่านเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 6.00 น. ถึง 23.00 น. ของทุกวัน หรือลงทะเบียนผ่านหน่วยงานรับลงทะเบียนทั่วประเทศ โดยจะมีการประกาศผลการพิจารณาคุณสมบัติและยืนยันตัวตนสำหรับผู้ที่ผ่านคุณสมบัติภายในเดือนมกราคม ปี 2566
รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรียังได้กล่าวว่า ตัวเลขจำนวนผู้ลงทะเบียนดังกล่าว ยังไม่ได้เป็นผู้ที่ได้รับสิทธิ์สวัสดิการแห่งรัฐ ยังจะต้องรอให้มีการตรวจสอบคุณสมบัติตามโครงการฯ อีกครั้ง อย่างไรก็ตาม รัฐบาลหวังว่า โครงการนี้จะสามารถช่วยประชาชนกลุ่มเปาะบางที่ตกหล่น ให้เข้าถึงโครงการความช่วยเหลือของภาครัฐได้ครอบคลุมมากยิ่งขึ้น
วันอาทิตย์ที่ 18 กันยายน 2565
มท.1 สั่งการเน้นย้ำจังหวัด ท้องถิ่นและการไฟฟ้าตรวจสอบจุดเสี่ยงอันตรายจากเสาไฟฟ้า หรือหากประเมินว่าจะมีอันตรายต่อ ปชช. ให้ตัดไฟทันที
มท.1 สั่งการเน้นย้ำจังหวัด ท้องถิ่นและการไฟฟ้าตรวจสอบจุดเสี่ยงอันตรายจากเสาไฟฟ้า หรือหากประเมินว่าจะมีอันตรายต่อ ปชช. ให้ตัดไฟทันที
เมื่อวันที่ 17 ก.ย.65 เวลา 21.45 น. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ผู้บัญชาการป้องกันและบรรเทาสาธารณภัยแห่งชาติ (บกปภ.ช.) สั่งการให้จังหวัด กทม.และองค์กรปกครองส่วนท้องถิ่นทั่วประเทศ ประสานการไฟฟ้าส่วนภูมิภาคและการไฟฟ้านครหลวงตรวจสอบจุดเสี่ยงอันตรายจากกระแสไฟฟ้ารั่วจากเสาไฟฟ้าในพื้นที่ประสบอุทกภัย หากตรวจสอบพบมีกระแสไฟฟ้ารั่วไหลหรือประเมินว่าจะเป็นอันตรายต่อประชาชนให้ตัดกระแสไฟฟ้าทันที
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ (บกปภ.ช.) เปิดเผยว่า ในช่วงที่ผ่านมาได้เกิดฝนตกหนัก ทำให้มีน้ำท่วมขังเป็นบริเวณกว้างในหลายพื้นที่ จึงมีความเสี่ยงที่จะได้รับอันตรายจากอุบัติภัยในรูปแบบต่าง ๆ โดยเฉพาะอุบัติภัยจากไฟฟ้าทั้งไฟฟ้าช็อตและไฟฟ้าดูดที่อาจทำให้ได้รับอันตรายแก่ชีวิตได้ ดังกรณีเหตุการณ์ไฟฟ้าดูดเนื่องจากฝนตกน้ำท่วมที่เกิดขึ้นในจังหวัดอุดรธานี จึงได้สั่งการให้จังหวัด กทม.และองค์กรปกครองส่วนท้องถิ่นทั่วประเทศประสานการไฟฟ้าส่วนภูมิภาคและการไฟฟ้านครหลวงเร่งตรวจสอบจุดเสี่ยงอันตรายจากกระแสไฟฟ้ารั่ว รวมทั้งเครื่องวัดหน่วยไฟฟ้าที่ติดตั้งบนเสาไฟฟ้า ป้ายโฆษณาขนาดใหญ่ และต้นไม้ใหญ่ที่อยู่ใกล้เสาไฟฟ้า โดยเฉพาะในบริเวณที่มีน้ำท่วมขัง และให้เตรียมความพร้อมในการช่วยเหลือด้านระบบไฟฟ้าแก่ประชาชนในพื้นที่ตลอด 24 ชั่วโมง หากตรวจสอบพบมีกระแสไฟฟ้ารั่วไหลหรือประเมินว่าจะเกิดอันตรายต่อประชาชนให้รีบตัดกระแสไฟฟ้าทันที พร้อมทั้งจัดเจ้าหน้าที่เข้าตรวจสอบและดำเนินการซ่อมแซมแก้ไขให้อยู่ในสภาพที่ปลอดภัย ทั้งนี้ ให้อำเภอและองค์กรปกครองส่วนท้องถิ่นประชาสัมพันธ์แจ้งเตือนให้ประชาชนและสร้างการรับรู้ในการระมัดระวังตนเองจากไฟฟ้าที่มักความเสี่ยงเกิดขึ้นบ่อยครั้งในช่วงที่มีฝนตกและมีน้ำท่วมขัง
พลเอก อนุพงษ์ฯ กล่าวต่อว่า สำหรับพี่น้องประชาชน โดยเฉพาะผู้ที่อาศัยอยู่ในพื้นที่เสี่ยงน้ำท่วม ขอให้ตรวจสอบอุปกรณ์ไฟฟ้า ปลั๊กไฟ และเครื่องใช้ไฟฟ้าภายในบ้าน และย้ายขึ้นที่สูงให้พ้นจากระดับน้ำท่วมถึง หากมีน้ำท่วมบ้าน ให้สับคัตเอาท์เพื่อตัดกระแสไฟฟ้า โดยสามารถแจ้งเจ้าหน้าที่การไฟฟ้าส่วนภูมิภาคหรือช่างไฟฟ้าที่มีความรู้ความเชี่ยวชาญด้านระบบไฟฟ้า มาดำเนินการปลดสวิตช์ เพื่อป้องกันกระแสไฟฟ้ารั่ว และเพื่อความปลอดภัยไม่ควรใช้เครื่องใช้ไฟฟ้าขณะที่ร่างกายเปียกชื้นหรือยืนแช่น้ำ รวมถึงไม่ควรลุยน้ำเข้าใกล้แนวสายไฟ เสาไฟฟ้า หรือสัมผัสวัตถุที่เป็นสื่อนำไฟฟ้า เพราะหากมีกระแสไฟฟ้ารั่ว อาจจะทำให้ถูกไฟฟ้าดูดเป็นอันตรายถึงชีวิตได้
ทั้งนี้ ประชาชนที่พบเห็นเหตุการณ์ไฟฟ้ารั่ว สามารถแจ้งเหตุได้สามารถแจ้งเหตุและขอความช่วยเหลือทางสายด่วนนิรภัย 1784 ตลอด 24 ชั่วโมง หรือที่ Line Official Account ปภ.รับเเจ้งเหตุ 1784 เพื่อประสานให้การช่วยเหลือต่อไป และหากพบเห็นจุดเสี่ยงอันตรายจากไฟฟ้าสามารถโทรแจ้งการไฟฟ้าส่วนภูมิภาค สายด่วน 1129 ส่วนพื้นที่กรุงเทพมหานคร แจ้งได้ที่สายด่วน 1130 การไฟฟ้านครหลวง ได้ตลอด 24 ชั่วโมง เพื่อจะได้ดำเนินการแก้ไขให้เกิดความปลอดภัย
วันพุธที่ 28 กันยายน 2565
บขส. ประชุมร่วมกับสมาพันธ์เอสเอ็มอีไทย หาแนวทางในการส่งเสริมและสนับสนุนผู้ประกอบการ SME
ให้สามารถลดต้นทุนขนส่งสินค้า เปิดตลาดใหม่ และได้รับบริการในราคามิตรภาพ
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยภายหลังประชุมหารือแนวทางการส่งเสริมและพัฒนาธุรกิจที่เกี่ยวข้อง ร่วมกับสมาพันธ์เอสเอ็มอีไทย ณ ห้องประชุม 1 ชั้น 4 อาคารสถานีขนส่งผู้โดยสารกรุงเทพ (จตุจักร) ว่า จากการหารือร่วมกับ นายแสงชัย ธีรกุลวาณิช ประธานสมาพันธ์เอสเอ็มอีไทย และคณะ ในวันนี้ (28 กันยายน 2565) ผู้ประกอบการ SME หลายราย อยู่ระหว่างการหาช่องทางการตลาดในการวางสินค้า OTOP และบางรายติดปัญหาเรี่องการขนส่งไม่สามารถขนส่งสินค้าได้ทัน โดยเฉพาะสินค้าเกษตร ทำให้ได้รับความเสียหาย ซึ่งหากขนส่งได้รวดเร็ว ทันเวลา จะสามารถแก้ไขปัญหาดังกล่าวได้
ปัจจุบัน บริษัท ขนส่ง จำกัด (บขส.) มีบริการรับส่งพัสดุภัณฑ์ ที่ให้บริการส่งของทั่วไทยรับได้ในวันเดียว (One Day One Night) สามารถตอบสนองความต้องการดังกล่าวได้ รวมทั้งยังมีบริการเช่าเหมารถโดยสารไม่ประจำทาง และมีพื้นที่ในสถานีขนส่งผู้โดยสาร ซึ่งสามารถเปิดตลาดนัด SME ได้ในอนาคต
ทั้งนี้ บขส. ได้รับนโยบายจาก นายศักดิ์สยาม ชิดชอบ รัฐมนตรีว่าการกระทรวงคมนาคม ในการให้ความช่วยเหลือกลุ่มเกษตรกรและผู้ประกอบการ SME ซึ่งที่ผ่านมา บขส. ได้จัดโครงการ “ของดีชุมชน ขนส่งกับ บขส. ประจำปี 2565” มอบส่วนลด 10% ให้กับลูกค้าเกษตรกร และได้ร่วมกับองค์การส่งเสริมกิจการโคนมแห่งประเทศไทย (อ.ส.ค.) จัดทำโครงการท่องเที่ยวเชิงเกษตร แบบ ONE DAY TRIP
วันจันทร์ที่ 12 กันยายน 2565
รองนายกรัฐมนตรีฯ นายสุพัฒนพงษ์ ฯ หารือปลัดกระทรวงพาณิชย์สหรัฐฯ ผลักดันการเพิ่มพูนการค้าและการลงทุนด้านพลังงานสะอาด
รองนายกรัฐมนตรีฯ นายสุพัฒนพงษ์ ฯ หารือปลัดกระทรวงพาณิชย์สหรัฐฯ ผลักดันการเพิ่มพูนการค้าและการลงทุนด้านพลังงานสะอาด
วันนี้ (12 ก.ย. 2565) เวลา 11.00 น. ณ ห้องประชุม 2 ชั้น 15 กระทรวงพลังงาน Mrs. Marisa Lago (นางมาริสา ลาโก) ปลัดกระทรวงพาณิชย์สหรัฐอเมริกา ด้านการค้าระหว่างประเทศ (Under Secretary for International Trade) เข้าเยี่ยมคารวะนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน สรุปสาระสำคัญ ดังนี้
รองนายกรัฐมนตรีฯ ยินดีต้อนรับปลัดกระทรวงพาณิชย์สหรัฐฯ ถือเป็นโอกาสดีในการหารือถึงการขับเคลื่อนความร่วมมือการค้า และพลังงานของทั้งสองประเทศ ซึ่งมีความใกล้ชิด และภาคเอกชนของทั้งสองฝ่ายยังสนใจลงทุนซึ่งกันและกัน รองนายกรัฐมนตรีฯ เชื่อว่า ไทยและสหรัฐฯ ยังมีศักยภาพที่จะขยายความร่วมมือด้านการค้าและพลังงานได้หลากหลายมิติและครอบคลุมมากยิ่งขึ้นในอนาคต โดยเฉพาะด้านพลังงานสะอาด และรถยนต์พลังงานไฟฟ้า
ปลัดกระทรวงพาณิชย์สหรัฐฯ ยินดีที่ได้พบกับรองนายกรัฐมนตรีฯ เพื่อหารือถึงแนวทางการสนับสนุนเพื่อเพิ่มพูนการค้าและการลงทุนระหว่างกัน โดยเฉพาะโอกาสสำหรับภาคเอกชนสหรัฐในไทย ในด้านพลังงาน และพลังงานสะอาด ซึ่งทั้งสองฝ่ายต่างให้ความสำคัญ รวมทั้งแลกเปลี่ยนความคิดเห็นเรื่องอุตสาหกรรม S-Curve ของไทย และการขับเคลื่อนการค้าและการลงทุนในภูมิภาค ที่ยั่งยืน โปร่งใส และเป็นมิตรต่อสิ่งแวดล้อม
รองนายกรัฐมนตรีฯ และปลัดกระทรวงพาณิชย์สหรัฐฯ ได้หารือเพื่อสนับสนุนการส่งเสริมการลงทุนและการดำเนินธุรกิจของภาคเอกชนสหรัฐฯ ในไทย โดยเฉพาะในอุตสาหกรรมเป้าหมายของไทย และพลังงานสะอาด โดยรองนายกรัฐมนตรีฯ ได้เน้นย้ำถึงนโยบายของรัฐบาลในการอำนวยความสะดวกการลงทุนจากนักลงทุนต่างชาติ และกล่าวถึงศักยภาพของไทยในการเป็นศูนย์กลางในภูมิภาค ด้านการลงทุนในพลังงานสะอาดและรถยนต์พลังงานไฟฟ้าสหรัฐฯ ยินดีสนับสนุนนักลงทุนของสหรัฐฯ เข้ามาแสวงหาความร่วมมือ และแลกเปลี่ยนประสบการณ์กับภาคเอกชนไทย
โอกาสนี้ ทั้งสองฝ่ายยังเน้นย้ำถึงการสานต่อความร่วมมือภายใต้กรอบความร่วมมือทางเศรษฐกิจอินโด-แปซิฟิก (Indo-Pacific Economic Framework: IPEF) ความร่วมมือในกรอบโมเดล BCG การส่งเสริมความร่วมมือด้านความมั่นคงทางพลังงาน และความร่วมมือระหว่างภาคเอกชน ผ่านการจับคู่ทางธุรกิจของภาคเอกชนทั้งสองฝ่าย เพื่อผลประโยชน์ร่วมกันของประเทศ และประชาชนไทย-สหรัฐฯ
วันเสาร์ที่ 22 ตุลาคม 2565
รัฐบาล อำนวยความสะดวกประชาชนเดินทางช่วงวันหยุดยาว 22-24 ต.ค. แนะใช้ความระมัดระวังเป็นพิเศษ
รัฐบาล อำนวยความสะดวกประชาชนเดินทางช่วงวันหยุดยาว 22-24 ต.ค. แนะใช้ความระมัดระวังเป็นพิเศษ ในพื้นที่ฝนตก น้ำท่วม
วันที่ 22 ต.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ระหว่างวันที่ 22-24 ต.ค. 65 เป็นวันหยุดยาว ซึ่งคาดว่าจะมีประชาชนที่เดินทางกลับภูมิลำเนา หรือการเดินทางท่องเที่ยวจำนวนมาก โดยขอผู้เดินทางสัญจรให้ใช้ความระมัดระวังเป็นพิเศษ เนื่องด้วยระยะนี้กรมอุตุนิยมวิทยา ยังแจ้งหลายพื้นที่ยังคงมีฝนตกและลมแรง ยังคงประสบกับอุทกภัย น้ำท่วมขังในเส้นทางการจราจร ส่วนบางพื้นที่ของภาคเหนือและอีสานเริ่มมีหมอกซึ่งอาจเป็นปัญหาและอุปสรรคในการเดินทาง ขอให้ประชาชนได้เตรียมตัวศึกษาข้อมูลก่อนการเดินทาง เพื่อความปลอดภัยในการสัญจร
ทั้งนี้ รัฐบาลโดยกระทรวงคมนาคม ได้ระดมเจ้าหน้าที่ ตลอดจนอาสาสมัคร เพื่ออำนวยความสะดวกด้านการจราจรให้กับประชาชน โดยกรมขนส่งทางบก ได้จัดหารถโดยสารประจำทางและรถโดยสารไม่ประจำทางให้เพียงพอต่อความต้องการ นอกจากนี้ยังได้สำรวจสภาพการใช้งานของทางหลวง โดยติดตั้งป้ายเตือน อุปกรณ์ความปลอดภัย และอุปกรณ์นำทางในบริเวณสายทางที่ถูกน้ำท่วม และวางกระสอบทรายเป็นแนวกั้นน้ำบริเวณสายทางที่ได้รับผลกระทบ พร้อมเฝ้าระวังสถานการณ์จนกว่าจะคลี่คลาย เพื่อให้เกิดความปลอดภัยแก่ประชาชนในเส้นทางที่ได้รับผลกระทบ พร้อมกันนี้ ยังจัดเจ้าหน้าที่ติดตามสถานการณ์ เพื่อเข้าช่วยเหลือและอำนวยความสะดวกด้านการเดินทางให้แก่ประชาชนอย่างทันท่วงที
“คาดว่าช่วงวันหยุดสุดสัปดาห์นี้ จะมีประชาชนเดินทางเดินทางกลับภูมิลำเนา หรือเดินทางท่องเที่ยวจำนวนมาก เพื่อความปลอดภัย ขอให้ประชาชนเดินทางด้วยความระมัดระวัง โดยเฉพาะการเดินทางในช่วงสภาพอากาศไม่เอื้ออำนวย ทัศนีภาพในการมองอาจลดลง และอาจก่อให้เกิดถนนลื่น ขอให้ปฏิบัติตามป้ายเตือน และคำแนะนำของเจ้าหน้าที่อย่างเคร่งครัด เดินทางด้วยความไม่ประมาท ปฏิบัติตามกฎการจราจร เพื่อความปลอดภัยของตนเองและเพื่อนร่วมทาง”น.ส.ไตรศุลี กล่าว
วันพฤหัสบดีที่ 6 ตุลาคม 2565
สั่งทหารเสริมกำลังเข้าไปช่วยพื้นที่วิกฤตรับมืออุทกภัย โดยเฉพาะพื้นที่ชุมชนริมเจ้าพระยาและลำนำสายหลัก
โฆษก กห. เปิดเผยว่า พล.อ.ประยุทธ์ จันทร์โอชา นรม.และ รมว.กห.ได้สั่งการทุกเหล่าทัพ เสริมกำลังพลและเครื่องมือช่างเข้าไปช่วยวิกฤตอุทกภัยในหลายพื้นที่ จว. ภาคเหนือ ภาคอีสาน ภาคกลาง และ กรุงเทพมหานคร
เพื่อช่วยเหลือประชาชนที่ประสบอุทกภัย และร่วมกันรับมือกับปริมาณน้ำสะสมที่มีมากจากฝนตกต่อเนื่องและผลกระทบที่จะเกิดขึ้นจากน้ำทะเลหนุนสูง ระหว่าง 5-13 ต.ค.65 โดยให้ประสานกับฝ่ายปกครองในพื้นที่ เข้าไปช่วยเหลือประชาชนที่อาจได้รับผลกระทบเพิ่มเติม ย้ำให้การช่วยเหลือโรงพยาบาล โรงเรียนที่น้ำท่วมขัง และช่วยเหลือดูแลชาวบ้านที่ยังติดค้างในพื้นที่ให้ทั่วถึง
โฆษก กห.กล่าวเพิ่มเติมว่า ขณะนี้กำลังพลจากทุกเหล่าทัพ ยังคงอยู่ในพื้นที่ให้การช่วยเหลือประชาชนที่ประสบอุทกภัยต่อเนื่องมา โดยได้เสริมกำลังพลและเครื่องมือช่างเข้าไปรับมือวิกฤตอุทกภัย พื้นที่เสี่ยงที่มีน้ำป่าไหลหลากและน้ำล้นตลิ่งแล้ว ในพื้นที่ จว.ภาคเหนือ อ.เชียงดาว อ.แม่แตง จว.เชียงใหม่ อ.หล่มสัก จว.เพชรบูรณ์ อ.พยุหคีรี จว.นครสวรรค์ จว.พิจิตร สุโขทัย และ นครสวรรค์ รวมทั้งพื้นที่ จว.ภาคอีสาน นครราชสีมา หนองบัวลำภู และสุรินทร์ และพื้นที่ 11 จว.ภาคกลาง ชัยนาท สิงห์บุรี อ่างทอง อุทัยธานี อยุธยา สุพรรณบุรี ลพบุรี สระบุรี ปทุมธานี นนทบุรี และ สมุทรปราการ ยังคงการช่วยเหลือดูแลประชาชนและเสริมความแกร่งแนวกันดินริมเจ้าพระยา และเร่งระบายนำ้ในพื้นที่น้ำท่วมขังลงลำน้ำสายหลัก
สำหรับพื้นที่กรุงเทพมหานคร ยังคงสนับสนุนทำงานร่วมกับ กทม.อย่างใกล้ชิด ช่วยดูแลชุมชนริมเจ้าพระยา รวมทั้งเสริมแนวกั้นน้ำและสนับสนุนการระบายน้ำอย่างต่อเนื่อง โดยในพื้นที่ถนนบางเขน แจ้งวัฒนะและบางนา ที่มีน้ำท่วมขังการจราจรติดขัด ได้จัดชุดช่างและยานพาหนะเข้าไปช่วยอำนวยความสะดวกการเดินทางและบรรเทาความเดือดร้อนของประชาชนไปพร้อมกัน
วันศุกร์ที่ 30 กันยายน 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 23 -29 กันยายน 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 23 -29 กันยายน 2565 พบการกระทำผิด จำนวน 257 คดี คิดเป็นเงินค่าปรับ 3.44 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมากรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 23 - 29 กันยายน 2565) พบว่ามีการกระทำผิด จำนวน 257 คดี คิดเป็นเงินค่าปรับ 3.44 ล้านบาท โดยแยกเป็น สุรา จำนวน 174 คดี ค่าปรับ 1.35 ล้านบาท ยาสูบ จำนวน 47 คดี ค่าปรับ 1.46 ล้านบาท ไพ่ จำนวน 7 คดี ค่าปรับ 0.06 ล้านบาท น้ำมันและผลิตภัณฑ์น้ำมัน จำนวน 7 คดี ค่าปรับ 0.04 ล้านบาท น้ำหอม จำนวน 1 คดี ค่าปรับ 0.08 ล้านบาท รถจักรยานยนต์ จำนวน 11 คดี ค่าปรับ 0.13 ล้านบาท และสินค้าอื่น ๆ จำนวน 10 คดี ค่าปรับ 0.32 ล้านบาท โดยมีของกลางแยกเป็นสุรา จำนวน 604.710 ลิตร ยาสูบ จำนวน 2,206 ซอง ไพ่ จำนวน 253 สำรับ น้ำมันและผลิตภัณฑ์น้ำมัน จำนวน 400.000 ลิตร น้ำหอม จำนวน 198 ขวด รถจักรยานยนต์ จำนวน 9 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม – 29 กันยายน 2565 พบว่ามีการกระทำผิด จำนวน 26,994 คดี คิดเป็นเงินค่าปรับ 486.63 ล้านบาท โดยแยกเป็น สุรา จำนวน 14,702 คดี ค่าปรับ 127.01 ล้านบาท ยาสูบ จำนวน 9,132 คดี ค่าปรับ 246.71 ล้านบาท ไพ่ จำนวน 402 คดี ค่าปรับ 4.06 ล้านบาท น้ำมันและผลิตภัณฑ์น้ำมัน จำนวน 877 คดี ค่าปรับ 29.64 ล้านบาท น้ำหอม จำนวน 108 คดี ค่าปรับ 10.38 ล้านบาท รถจักรยานยนต์ จำนวน 1,108 คดี ค่าปรับ จำนวน 27.24 ล้านบาท และสินค้าอื่น ๆ จำนวน 665 คดี ค่าปรับ 41.59 ล้านบาท โดยมีของกลางแยกเป็นน้ำสุรา จำนวน 461,307.208 ลิตร ยาสูบ จำนวน 3,384,018 ซอง ไพ่ จำนวน 23,399 สำรับ น้ำมันและผลิตภัณฑ์น้ำมัน จำนวน 1,043,063.000 ลิตร น้ำหอม จำนวน 303,245 ขวด รถจักรยานยนต์ จำนวน 1,420 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศหรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
https://webdev.excise.go.th/act2560/suppress-news/42-2565/864-2565-23-29-2565-43
วันพุธที่ 28 กันยายน 2565
พม.เพชรบูรณ์ ช่วยเหลือแล้ว กรณี นร.หญิง ถูกล่วงละเมิดทางเพศจาก นร.ชาย ในโรงเรียนแห่งหนึ่ง ที่ จ.เพชรบูรณ์
พม.เพชรบูรณ์ ช่วยเหลือแล้ว กรณี นร.หญิง ถูกล่วงละเมิดทางเพศจาก นร.ชาย ในโรงเรียนแห่งหนึ่ง ที่ จ.เพชรบูรณ์
วันนี้ (24 ก.ย. 65) เวลา 09.00 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยถึง กรณี สื่อมวลชนเสนอข่าว ป้าฉุนโรงเรียนสรุปเด็กสมยอม ทั้งที่หลานถูกขืนใจ ณ โรงเรียนแห่งหนึ่งในอำเภอเมืองเพชรบูรณ์ จังหวัดเพชรบูรณ์ ว่า วานนี้ (23 ก.ย. 65) กระทรวง พม. โดย นางสาวณิชาภัทร วิบูลย์พานิช พัฒนาสังคมและความมั่นคงของมนุษย์จังหวัดเพชรบูรณ์ พร้อมด้วยหัวหน้าบ้านพักเด็กและครอบครัวจังหวัดเพชรบูรณ์ และนักสังคมสงเคราะห์ ร่วมกับผู้แทนหน่วยงานที่เกี่ยวข้องในพื้นที่ ได้ช่วยกันสอบข้อเท็จจริงจากผู้บริหารโรงเรียนและครูผู้เกี่ยวข้อง ทราบว่า สถานที่เกิดเหตุเป็นสถานที่พักของนักเรียนหญิงที่ติดโควิด- 19 โดยโรงเรียนอำนวยความสะดวกจัดพื้นที่บริเวณชั้น 2 ของโรงฝึกงานให้เป็นพื้นที่กักตัวและรักษาอาการป่วย อีกทั้งจัดให้มีครูเวรดูแลในช่วงกลางวัน 2 คน และช่วงกลางคืน 2 คน โดยเมื่อวันที่ 24 ส.ค. 65 เวลา 22.30 น. มีนักเรียนชายเข้ามาหานักเรียนหญิงในอาคารกักตัวและได้มีเพศสัมพันธ์กัน หลังจากนั้น ผู้บริหารโรงเรียนจึงเรียกผู้ปกครองทั้ง 2 ฝ่าย มารับทราบเหตุการณ์ที่เกิดขึ้น โดยผู้ปกครองมีความเห็นว่าไม่อยากให้ดำเนินคดี และขอให้โรงเรียนจัดทำบันทึกข้อความคำยินยอมของผู้ปกครองให้โรงเรียนพานักเรียนหญิงรับยาคุมกำเนิด เพื่อป้องกันการตั้งครรภ์ในระหว่างการเรียนต่อในโรงเรียน จากนั้น เมื่อวันที่ 15 ก.ย. 65 ผู้ปกครองเด็กหญิงผู้เสียหายได้เข้าแจ้งความดำเนินคดีกับเด็กชายผู้ถูกกล่าวหา และกำหนดสืบพยานเด็กร่วมกับทีมสหวิชาชีพ ในวันที่ 27 ก.ย. 65 ปัจจุบันเด็กหญิงผู้เสียหายได้กลับไปอยู่ในความดูแลของผู้ปกครองที่ต่างจังหวัด และเด็กชายผู้ถูกกล่าวหาได้อยู่ในความดูแลของครอบครัวในต่างจังหวัดเช่นกัน โดยทางโรงเรียนได้ส่งแบบฝึกหัดการเรียนให้ทำเพื่อให้เด็กทั้งสองคนอยู่ในระบบการศึกษาตามปกติ
นางสาวแรมรุ้งกล่าวเพิ่มเติมว่า ขณะนี้ กระทรวง พม. โดยหน่วยงาน ทีม One Home พม. จังหวัดเพชรบูรณ์ ได้ให้คำแนะนำปรึกษาแก่โรงเรียนในเรื่องการคุ้มครองเด็กตาม พ.ร.บ.คุ้มครองเด็ก พ.ศ. 2546 โดยนักสังคมสงเคราะห์ ได้พูดคุยและเยียวยาสภาพจิตใจเด็กหญิงที่อยู่ในเหตุการณ์ รวมถึงจะเข้าร่วมสอบปากคำในชั้นสอบสวนในวันที่ 27 ก.ย. 65 อีกทั้งได้ประสานความช่วยเหลือร่วมกับหน่วยงานในพื้นที่ ได้แก่ 1) อัยการคดีเยาวชนและครอบครัว ให้คำปรึกษาแนะนำด้านการดำเนินคดี 2) พนักงานสอบสวน สภ.เมืองเพชรบูรณ์ ดำเนินคดีตามขั้นตอนทางกฎหมาย 3) ศูนย์เสมารักษ์ สำนักงานศึกษาธิการจังหวัดเพชรบูรณ์ ให้คำปรึกษาแนะนำแก่เด็กได้เรียนจนจบการศึกษา โดยไม่ไล่ออก รวมทั้งให้นักจิตวิทยาดูแลสุขภาพจิตอย่างต่อเนื่อง และ 4) สำนักงานยุติธรรมจังหวัดเพชรบูรณ์ ให้คำปรึกษาแนะนำเรื่องค่าผู้เสียหายในคดีอาญา โดยประสานผ่านพนักงานสอบสวน ทั้งนี้ หากพบเห็นเด็ก เยาวชน ถูกล่วงละเมิดทางเพศ สามารถติดต่อขอความช่วยเหลือได้ตลอด 24 ชั่วโมง ที่ สายด่วน พม. โทร. 1300 สำนักงานพัฒนาสังคมและความมั่นคงของมนุษย์จังหวัดและบ้านพักเด็กและครอบครัวทั่วประเทศ และ Application คุ้มครองเด็ก รวมทั้งอาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันพุธที่ 26 ตุลาคม 2565
มาแล้ว! (ร่าง) แผนพัฒนารัฐวิสาหกิจ ปี 66 - 70 ยกระดับรัฐวิสาหกิจไทย ปชช. รับบริการสาธารณะพื้นฐานอย่างเท่าเทียม
.....
ที่ประชุม ครม. (25 ต.ค. 65) เห็นชอบร่างแผนพัฒนารัฐวิสาหกิจ พ.ศ. 2566 - 2570 โดยเป็นการกำหนดทิศทางหลักในการพัฒนารัฐวิสาหกิจของไทยให้เชื่อมโยงกับแผนพัฒนาเศรษฐกิจและสังคมแห่งชาติ ฉบับที่ 13 ซึ่งจะพิจารณาจากบทบาทและกรอบภารกิจของรัฐวิสากิจ แบ่งเป็น 9 สาขา
.
1.สาขาขนส่ง : การบริหารจัดการโครงข่ายคมนาคมและโลจิสติกส์ที่มุ่งเน้นการขนส่งทางราง
2.สาขาพลังงาน : สนับสนุนการจัดหาพลังงานแหล่งใหม่และการใช้พลังงานทดแทนที่เป็นมิตรกับสิ่งแวดล้อม
3.สาขาสาธารณูปการ : การพัฒนาโครงสร้างพื้นฐานด้านน้ำและน้ำเสีย
4.สาขาสถาบันการเงิน : สร้างโอกาสให้ประชาชนเข้าถึงแหล่งทุนอย่างทั่วถึง ควบคู่กับความรู้ทางการเงิน
5.สาขาสื่อสาร : สนับสนุนการพัฒนาและยกระดับดิจิทัลเพื่อเศรษฐกิจ
6.สาขาเกษตร : เสริมสร้างศักยภาพด้านการผลิตและตลาดสินค้า
7.สาขาทรัพยากรธรรมชาติ : สร้างความตระหนักในการใช้ทรัพยากรธรรมชาติแก่ชุมชนและประชาชน
8.สาขาอุตสาหกรรมและพาณิชยกรรม : บริหารจัดการจัดการองค์กรด้วยหลักธรรมาภิบาลและเทคโนโลยีที่ทันสมัย
9.สาขาสังคมและเทคโนโลยี ส่งเสริมการท่องเที่ยวและกีฬา สนับสนุนการวิจัยและนวัตกรรม
.
ในอนาคตรัฐวิสาหกิจจะมีการบูรณาการระหว่างกันมากขึ้น ทั้งการวางแผนและใช้ทรัพยากรร่วมกัน ช่วยลดต้นทุน ลดความซ้ำซ้อนในการดำเนินงาน ส่งผลให้ประชาชนจะได้รับสินค้าบริการสาธารณะขั้นพื้นฐานที่มีคุณภาพ ทั่วถึง และเท่าเทียม
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 24 ตุลาคม 2565
สถานการณ์โควิด19 รอบสัปดาห์ 16-22 ต.ค. มีผู้ป่วยใหม่ 2,616 คน เสียชีวิต 40 คน สาธารณสุขรุกให้วัคซีนกลุ่มเป้าหมายก่อนสิ้นปีไม่น้อยกว่า 2 ล้านโดส
สถานการณ์โควิด19 รอบสัปดาห์ 16-22 ต.ค. มีผู้ป่วยใหม่ 2,616 คน เสียชีวิต 40 คน สาธารณสุขรุกให้วัคซีนกลุ่มเป้าหมายก่อนสิ้นปีไม่น้อยกว่า 2 ล้านโดส แนะประชาชนร่วมประเพณีกฐินปฏิบัติตามมาตรการป้องกันโรคเคร่งครัดโดยเฉพาะกลุ่ม 608
วันที่ 24 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า กรมควบคุมโรคได้รายงานสถานการณ์โควิด19 ในรอบสัปดาห์ ช่วงวันที่ 16-22 ต.ค. 65 ผู้ติดเชื้อรายใหม่รักษาตัวในโรงพยาบาล 2,616 คน เฉลี่ยวันละ 373 คน เทียบกับช่วงสัปดาห์ก่อนหน้า (9-15 ต.ค. 65) มีผู้ติดเชื้อ ผู้ติดเชื้อรายใหม่ 2,234 คน เฉลี่ยวันละ 319 คน ทำให้ผู้ป่วยสะสมตั้งแต่วันที่ 1 ม.ค. 65 ถึงปัจจุบันอยู่ที่ 2,466,462 คน
ในส่วนของผู้เสียชีวิตรายใหม่มี 40 คน เฉลี่ยวันละ 5 คน เทียบกับสัปดาห์ก่อนหน้าที่เสียชีวิตรวม 53 คน เฉลี่ยวันละ 7 คน ทำให้ยอดผู้เสียชีวิตสะสมตั้งแต่วันที่ 1 ม.ค. 65 ถึงปัจจุบันอยู่ที่ 11,224 คน ขณะที่ยอดผู้ป่วยปอดอักเสบ 396 คน และต้องใส่เครื่องช่วยหายใจ 214 คน  ส่วนจำนวนการให้วัคซีน ณ วันที่ 22 ต.ค. 65 มีการให้วัคซีนสะสม 142,838,676 โดส เพิ่มขึ้น 3,563 โดส เป็นวัคซีนเข็มที่ 1 จำนวน 57,029,784 โดส เพิ่มขึ้น 494 โดส เข็มที่ 2 จำนวน 53,522,364 โดสเพิ่มขึ้น 468 โดส และตั้งแต่เข็มที่3 ขึ้นไป 32,286,528 โดส เพิ่มขึ้น 2,603 โดส
น.ส.ไตรศุลี กล่าวว่า แม้สถานการณ์โควิด19 ในประเทศจะทรงตัวมีผู้ติดเชื้อใหม่ในระดับต่ำต่อเนื่อง แต่การที่ต่างประเทศได้พบผู้ติดเชื้อเพิ่มขึ้น เช่นสิงคโปร์ ฮ่องกง และบางประเทศในยุโรป ซึ่งพบการแพร่ระบาดของสายพันธุ์ XBB มากขึ้น รัฐบาลโดยกระทรวงสาธารณสุขจึงยังให้ความสำคัญกับนโยบายเร่งให้วัคซีนเพื่อสร้างภูมิคุ้มกันให้ประชาชน เพื่อช่วยลดการป่วยหนักและเสียชีวิต
โดยล่าสุด นายอนุทิน ชาญวีรกูล รองนายกรัฐมนตรีและรมว.สาธารณสุข ได้มอบนโยบายให้กับอาสาสมัครสาธารณสุขประจำหมู่บ้าน (อสม.) และสำนักงานสาธารณสุขจังหวัด (สสจ.) ดำเนินการภายใต้โครงการ “รวมพลัง อสม. ส่งต่อภูมิคุ้มกัน ป้องกัน 608 ให้ปลอดภัย” โดย อสม.จะเป็นแกนนำในการค้นหากลุ่มเป้าหมายในชุมชนให้เข้ารับวัคซีนตั้งแต่ขณะนี้ถึงสิ้นปี 2565 อย่างน้อย 2 ล้านโดส และขอให้อสม. ทุกคนได้ฉีดวัคซีนเข็มกระตุ้นอย่างน้อย 1 เข็ม เพื่อเป็นต้นแบบการสร้างภูมิคุ้มกันแก่ประชาชน
น.ส.ไตรศุลี กล่าวว่า เนื่องจากในช่วงเดือน ต.ค.-พ.ย. จะมีประเพณีทอดกฐินทั่วประเทศ ซึ่งจะมีการรวมตัวของประชาชนจำนวนมากเพื่อประกอบกิจกรรมทางการกุศลและทำบุญ กรมอนามัยได้มีข้อแนะนำว่าขอให้ประชาชนที่เข้าไปอยู่ในพื้นที่ซึ่งมีการรวมตัวของคนจำนวนมากยังคงปฏิบัติตามแนวทางป้องกันจากโรคระบาดโดยเคร่งครัด โดยให้สวมหน้ากากผ้าหรือหน้ากากอนามัยเมื่อต้องอยู่ในสถานที่ปิด อากาศถ่ายเทไม่สะดวก หรือต้องทำกิจกรรมที่มีคนร่วมกันจำนวนมาก หมั่นล้างมือด้วยสบู่และน้ำ หรือเจลแอลกอฮอล์ทุกครั้ง เมื่อสัมผัสวัตถุหรือสิ่งของที่ใช้ร่วมกัน และให้หลีกเลี่ยง การใช้มือสัมผัสบริเวณใบหน้า สังเกตอาการตนเอง หากมีความเสี่ยงให้ตรวจคัดกรองด้วย ATK
ทั้งนี้ กลุ่ม 608 ได้แก่ ผู้สูงอายุ หญิงตั้งครรภ์ ผู้ป่วยโรคเรื้อรัง และผู้ที่มีโรคประจำตัวเกี่ยวกับระบบทางเดินหายใจ ขอให้ดูแลปฏิบัติตามมาตรการป้องกันโรคอย่างเคร่งครัดเป็นพิเศษ หรือผู้ที่มีกลุ่ม 608 อยู่ในครอบครัวหากได้ออกไปร่วมกิจกรรมทำบุญแล้ว เมื่อกลับเข้าบ้านขอให้ชำระร่างกายให้สะอาดก่อนใกลชิดกลุ่ม 608 ด้วย
วันพุธที่ 5 ตุลาคม 2565
"ทิพานัน" เผยตัวเลขขอจดทะเบียนโรงงานอุตสาหกรรมใหม่ปีงบฯ 65 พุ่ง 1.9พันแห่ง จ้างงานเพิ่ม 5.6 หมื่นคน สะท้อนผลสำเร็จมาตรการส่งเสริมการลงทุน-กระตุ้นเศรษฐกิจ-จ้างงาน ของรัฐบาล
"ทิพานัน" เผยตัวเลขขอจดทะเบียนโรงงานอุตสาหกรรมใหม่ปีงบฯ 65 พุ่ง 1.9พันแห่ง จ้างงานเพิ่ม 5.6 หมื่นคน สะท้อนผลสำเร็จมาตรการส่งเสริมการลงทุน-กระตุ้นเศรษฐกิจ-จ้างงาน ของรัฐบาลพล.อ.ประยุทธ์
วันที่ 5 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่รัฐบาลพล.อ.ประยุทธ์ จันทร์โอชา ได้มีมาตรการส่งเสริมการลงทุนและกระตุ้นเศรษฐกิจ ให้สิทธิประโยชน์ตามกลุ่มอุตสาหกรรมต่าง ๆ ส่งเสริมให้เกิดการจ้างงานเพิ่มขึ้นอย่างเห็นได้ชัด โดยพบว่าสถานการณ์ในรอบเดือนสิงหาคมที่ผ่านมา มีผู้ประกอบการขอจดทะเบียนโรงงานอุตสาหกรรมกับกรมโรงงานอุตสาหกรรมใหม่ จำนวน 172 แห่ง เกิดการจ้างงานเพิ่มขึ้น 3,812 คน
ทั้งนี้ในภาพรวมปีงบประมาณ 2565 ตั้งแต่วันที่ 1 ตุลาคม 2564 -31 สิงหาคม 2565 มีโรงงานอุตสาหกรรมที่จดทะเบียนใหม่ 1,914 แห่ง เกิดการจ้างงาน 56,263 คน ขณะที่มีโรงงานอุตสาหกรรมที่ขอเลิกกิจการ 870 แห่ง มีลูกจ้างได้รับผลกระทบทั้งหมด 21,917 คน จะเห็นได้ว่า โรงงานอุตสาหกรรมที่ขอจดทะเบียนใหม่นั้น มีจำนวนสูงกว่าโรงงานที่ขอเลิกกิจการถึง 2 เท่า และเกิดการจ้างงานเพิ่มขึ้นถึง 3 เท่าของการขอเลิกกิจการ แม้ที่ผ่านมาจะต้องเผชิญกับวิกฤตการณ์แพร่ระบาดของเชื้อไวรัสโควิด-19 และผลกระทบด้านพลังงาน จากสงครามรัสเซียกับยูเครนก็ตาม แต่รัฐบาลไม่เคยทอดทิ้ง ได้ออกมาตรการต่าง ๆ มาแก้ไขปัญหาเฉพาะหน้า ระยะสั้น ระยะกลางและระยะยาว รวมทั้งนายกรัฐมนตรีได้กำชับให้หน่วยงานที่เกี่ยวข้องดูแลสิทธิประโยชน์ของลูกจ้างที่ถูกเลิกจ้างตามกฎหมายคุ้มครองแรงงานและประกันสังคม พร้อมให้การช่วยเหลือในการเตรียมจัดหางาน ฝึกอาชีพและการเข้าถึงแหล่งทุน เพื่อให้มีงานทำอย่างยั่งยืน
“ที่ผ่านมาภายใต้ รัฐบาล พล.อ.ประยุทธ์ จันทร์โอชา มีนโยบายต่าง ๆ เพื่อให้นักลงทุนเชื่อมั่น ตัวเลขดังกล่าวจึงสะท้อนผลสำเร็จของมาตรการของภาครัฐ ที่ส่งเสริมและจูงใจเพื่อให้ผู้ประกอบการเชื่อมั่นในการลงทุน มีผลต่อการจ้างงาน และการขยายตัวทางด้านเศรษฐกิจ” น.ส.ทิพานัน กล่าว